**Obrazloženje skraćenog roka za savjetovanje sa zainteresiranom javnošću**

Zakonom o zdravlju životinja osigurava se provedba Uredbe (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja (SL L 84, 31.3.2016, u daljnjem tekstu: Uredba (EU) 2016/429)). Uredba (EU) 2016/429, kao dio novog zakonodavnog paketa Europske Unije (EU) u sklopu kojeg je donesena i Uredba o službenim kontrolama (EU) 2017/625, predstavlja izravno primjenjiv, jedinstveni zakonodavni okvir koji zamjenjuje cjelokupno dosadašnje zakonodavstvo EU iz područja zdravlja životinja i s njime povezanih područja.

Zakonom o zdravlju životinja određuje se nadležnost u postupanju te se reguliraju nacionalne odredbe za sprječavanje nadziranje, kontrolu i iskorjenjivanje bolesti, svijest o bolesti, krizno planiranje i postupanje u krizi, odgovornosti u odnosu na zdravlje životinja, biosigurnost, sljedivost životinja i proizvoda životinjskog porijekla u odnosu na zdravlje životinja, uvjete premještanja životinja i proizvoda životinjskog podrijetla unutar i izvan zemlje, uvjete unosa životinja i proizvoda životinjskog porijekla u EU i donošenje hitnih mjera.

S ciljem osiguranja kontinuiteta i nesmetanog rada svih nadležnih tijela koji sudjeluju u provedbi Zakona o zdravlju životinja te osiguravanja temelja za pravovremenu pripremu programa iz područja zdravlja životinja za narednu godinu, savjetovanje s javnošću se provodi u skraćenom trajanju od 15 dana.